  Туспуктэм: vk.com (Главное управление ветеринарии УР) Майя Бывальцева 16-тӥ куартолэзе Можгаысь пудо-животэз эмъян станцие Можгаын но Вишур гуртын дор тылобурдоос бырон сярысь ивортӥзы. Пробаосты лабораторие тылобурдо грипплы эскерыны нуизы. Со сярысь Удмуртиысь ветеринарияя валтӥсь управлениелэн пресс-службаез ивортӥз. Юртъеръёсын дезинфекци ортчытӥзы, тылобурдо шӧйёсты сутӥзы. Юртъер кузёосты чипы-курегъёссэс ворсаса возьыны куро, висись яке кулэм тылобурдоосты кутылыны уг яра. Дор яке кыр тылобурдоос кулон учыръёс сярысь ветеринари ёзэсэ 8 (34139) 3-49-79 номеро телефонъя ивортоно яке 8​ 800​ 222 17 16 номеро ӟырдыт линие жингыртоно. Тодэ вайытом, 16-тӥ куартолэзе Кез но Красногорск ёросъёсын тылобурдо грипп потон кышкытлыко интыосысь гурт тылобурдоосты но продукциез (сӥль, пузъёс) быдтон понна басьтыны кутскизы. Озьы ик чипы-курегъёсты быдтон ужрадъёс Глазкарын, Ижкарын но Дэри ёросын (Выль Чультэм гуртын но Пероггуртын) мыно. Тегъёс: тылобурдоос тылобурдогрипп Можга Удмуртия ветеринария  